Folketing
2014-06-10

Jeg er glad for, at jeg kan begejstre hr. Jakob Engel-Schmidt. I forhold til finansskatten har det ikke været nogen hemmelighed, at SF gik til europaparlamentsvalg for at kæmpe for en finansskat. Vi har også kæmpet for det internt i regeringen, og jeg tror endda, at det har været udstillet i landets aviser, at der var intern uenighed i regeringen om det. Og med De Radikales ordfører på talerstolen tidligere, som jo tydeligt afviste en europæisk finansskat, så tror jeg sådan set også, at uenigheden er ganske tydelig her. Jo, SF har hele tiden arbejdet for en finansskat. Det gjorde vi, mens vi sad i regering; det gjorde vi, før vi kom i regering, og det gør vi stadig væk, efter at vi har været i regering. Det er sådan set ikke overraskende for nogen som helst. I forhold til millionærskatten måtte vi jo se, da vi lavede skattereformen, at muligheden for at beskatte millionærer – som jo er interessant, fordi vi skal finde måder, man kan beskatte dem, der tjener flest penge i det her land, på – ikke var noget, der skabte den store indtægt, som så kunne være med til at finansiere, at man kunne lette skatten for dem, der tjener allermindst i det her land. Og det er jo det, der er interessant for os, nemlig at de mennesker, der reelt ikke tjener særlig mange penge, får flere penge mellem hænderne. Og der var millionærskatten ikke betydningsfuld.